मन के छोर– “अतनु जोगी”
मनखे के जिनगी बड़ भागमानी होथे, जिनगी ल जिये बर मन के आसरा म कारज करे ल पड़थे ! हमर सरीर म मस्तिस्क हे मस्तिस्क के क्रिया ल मन कहे जाथे, मन म जेन भाव आथे तेला बिचार कइथें अऊ इही बिचार ह मनखे ल भला-बुरा बनाथे ! मन ही हे जेन ह सब ल उदेस्य देथे, मन के बखान कतको लेखक,कबि,बिचारक,गायक मन करे हें ! मन ल कोनो परछईंहाँ कहिन, कोनो पुरवई ले बहूंते तेज कहिन, त कोनो चिरईं के नाव दीन, मन ल पानी,समुंद कहिन,मन ल खुसबू घला कहिन, मन ल कथरी, फरिया बनाके साधन के सोड़ा म कतको धोके भक्ति के निरमल पानी मं बनेच फरियाईन फेर मन के छोर ल सबो नइ पा सकिन ! मन के छोर ल ओ ह पाइस जेन समरथ हे मन के छोर ल पाना कोनो अलवा-जलवा बात नोहय ! मन तो मन आय एक बात अऊ जब हम मनखे कइथन त मन के संग म खे जुड़े हावय साधारन भाव म गुनबे त मन ह सबे ल खेवत हे फेर थोकिन बिसेस भाव म गुन के देखबे त पता चलथे की अइसे कोनो हमर भितर हे जेला मन ल खेवे के कारज मिले हे ! मन ल जेहर खेथे तेकरे पाय के ये चोला ल मनखे कहे जाथे , मन के खेवइया ल हर कोइ चिनहे के परयास करतीन ! ओ खेवइया ह चिनहार हो जाय जेकर बर बहूंते महिनत करे ल पड़थे , खेवइया ल चिनहे बर पहिली तो मन के छोर ल जाने ल परथे कतको मन के छोर ल जाने बर जिनगी गवाँ डारिन अऊ जेन मन के छोर ल पा घलीस ओहर खेवइया घलो ल चिन डारिस, जेन खेवइया ल चिन डारिस तेन संत, गुरू, सतगुरू, महातमा कहाथें ओ कोनो साधारन मनखे नइ रइजै अइसन मन दुनिया म कतको प्रेरना छोड़ गइन जेनमन ल आज हमन भगवान महावीर जैन, महात्मा गौतम बुध्द , सतगुरू रैदास, सतगुरू कबीर दास, गुरू नानक, सतगुरू घासीदास के रूप म चिन्हथन !
मन के छोर ल सब पा जातिन तब तो धरती सतलोक बन जातिच, दुनिया म छाये अंधियारी म पुन्नी के चंदा बरोबर वो खेवइया ह अंजोर करतीच अउ ये दुनिया ल तिरिया अपमान, जीव हइता, जुध्द, जात-पात, छुआछूत, धरम के झगरा, अमीर-गरीब, भ्रसटाचार, चोरी-डकैती,देस-परदेस अइसन बुराई मन ल पलपलावन नइ देतिच , सबके भीतर ओ खेवइया एक बरोबर हे न छोटे न बड़े सबके मन म सत्य, अहिंसा, छमा,दया, परेम, करुना, परहित जइसन मनखे धरम( मानव धर्म ) के भाव ल जगातिच ! आज के वर्तमान जुग म घलो कतको मन, मन के छोर ल पाय बर भिंड़े हें फेर मन के ओर छोर के पता नइ चल पावय ! मन के छोर ल पाय के बिधि ल धियान लगाइ कइथैं , जब धियान लगाबे त मन ह घोड़ा बरोबर दऊंड़े लागथे घोड़ा ल बस म करे के परयास करइ बने बात हे फेर एकर बर बड़ जतन करे ल परथे थोरको सम्भले नइ पाय त घोड़ा ह रझाक ले पटक देथे तइसने मन ह मनखे ल बिच म पटक देथे ! जब धियान लगाय बर बइठबे त मन ह कभू नदिया देखाही, कभू पहाड़ देखाही त कभू छिन म बड़े बड़े रूखराई देखाही ! कतको बिते बात ल चेत म लाही, कभू काम बुता के उलझन म उलझा देही अउ त अउ भोग-बिलास के भंवारी म लेग के मुरझेट देही मन के गती ह पुरवइ ले जादा होथे येकर ठउके मरम ल जब धियान म बइठबे त जानबे, साढ़े तीन हांथ के काया खोली म माढ़े रइही अउ मन दुरूग,भेलाई, रइपुर, बेलासपुर,मुंगेली,सारंगढ़, कोरबा,रइगढ़,बस्तर, महांसमुंद कहां नइ कहां घुम फिर आथे ! आँखी मुंदे-मुंदे धियान के क्रिया ल अइसे करना चाही के थक हार के मन के छोर ल मनखे पा जाय ! मन के छोर ल पाना हे त मन म जतका बिचार आवय जइसन भी आवय आवन दे आवत-आवत सब खाली होवन दे ! दोनो आँखी ले मुंदे-मुंदे माथा के बिच ठऊर ल देखत राह , देखते देखत म चारो कोती अंधियार दिखही फेर धुमलहा दिखही अऊ देख हलका उज्जर दिखही दोनो आँखी के मंझोल टिपका माथा के बीच म करिया भँवर दिखही जेन गोल-गोल घुमत रइही फेर वो भँवर अपन रंग करिया, भुरवा, लाल, पिंयर,टेहर्रा, धौंरा कतको तरहा के दिखही एक बेरा अइसन आही के मन के छोर आघु म रइही अउ आँखी म रगबग ले अंजोरे-अंजोर छा जाही ! इही दसा ल मन के छोर अउ खेवइया के महल के सिंग दरवाजा कइथैं !
खेवइया ल चिनहेबर हे त धियान के उदिम ल करत रइ एक घरी अइसन आही के जम्में कुंडली जागही अउ खेवइया(पुरस) घट के देव सउंहे दिखही, अभास होही ! मन ल अधियात्म म अगास तत्व कहे गे हवय आज बैग्यानिक मन अगास ल नापे के कतका जुगत करत हें फेर अगास ह कहां सुरू होथे कहां खतम दूसर आखर म अगास के ओर-छोर के गम नइ पात हें ! जेन मेरा बिग्यान हा खतम होथे ओही मेेरा ले अधियात्म ह सुरू होथे ये बात ल कतको गुनिक मन काहत आवत हें ! मन के छोर के मारग बहुत कठीन हे, मन के छोर ल पाय बर ओर म पांव जमाके खड़े होय ल परही ! मन ल साधे बर कोनो देखावा के जरूरत नइहे , छोर ल पाना हे त दस के धियान झन कर करना ही हे त अगम सुन्य ल देख जेकर कोनो अकार नइहे ! मन लुकलुकहा होथे, मुलुल-मुलुल करत रइथे मन के छोर ल पाय बर जोग लगाके जोगी बने ल परथे अउ जोगी सबे नइ बन जायं जोगी तव बिरले मनखे बनथे , बिरले ल ही मन के छोर मिलथे !
नाम : अतनु जोगी (असकरन दास)
पता : गाँव-डोंड़की (बेल्हा) जिला-बेलासपुर ( छ.ग. )
मो.नं. : 8120477077
bho_Deva hne_Deva hne_Deva hne_Deva bho_Deva mai_Deva mai_Deva